### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA EL

HF-Fundamentet giver store sociale og økonomiske gevinster både på den korte og lange bane.

Generelt peger undersøgelser på at målgruppen af unge i sårbare og udsatte positioner i langt højere grad end den generelle befolkning, er afhængige af en uddannelse for at kunne komme i beskæftigelse og kunne fastholde denne.

Undersøgelser viser at manglende uddannelse altid har konsekvenser for beskæftigelsesgraden, således, at det er sværere at få og fastholde et arbejde, men dette er i særlig grad gældende for mennesker med et handicap (herunder også psykiske handicaps) (VIVE, 2020).

En undersøgelse fra VIVE i 2020 viser at 34-37 % af personerne med et psykisk eller kognitivt handicap er i beskæftigelse mod 84 % af personerne uden handicap.

Med HF-Fundamentet bliver unge der ofte har stået udenfor fællesskabet en del af et fællesskab. Evalueringen af HF-Fundamentet viser desuden, at de studerende både opnår faglige kompetencer og får nye redskaber til mestring af eget liv. Kompetencer og redskaber, der gør det lettere for dem at håndtere de komplekse udfordringer de møder i deres dagligdag, samt når de står med en færdig HF og skal videre i uddannelse eller arbejde. Dette gør en afgørende forskel for unge med psykiske udfordringer som fx angst eller ADHD som ofte står uden for traditionelle uddannelsesrammer.

Der er store besparelser ved at støtte denne målgruppe til at få en uddannelse.

Flere undersøgelser peger på store besparelser ved at sikre eksistensen af en uddannelse som HF-Fundamentet.

Social- og Boligstyrelsen har udarbejdet en analyse af det budgetøkonomiske potentiale ved, at sårbare og udsatte unge gennemfører en HF-uddannelse analysen er udarbejdet med udgangspunkt i målgruppen på HF- Fundamentet. Analysen viser bl.a. at det budgetøkonomiske potentiale over 10 år er 100.000 kr. pr. person. En potentiel meget stor kommunal besparelse.

Enhedslisten foreslår derfor, at Århus Kommune indgår en driftsaftale med HF-Fundamentet. En driftsaftale mellem Århus Kommune og HF-Fundamentet vil give et vigtigt signal om, at man i Århus har et stærkt samarbejde mellem civilsamfundet og det kommunale system ift. at sætte unges trivsel og uddannelse højt på dagsordenen. En relativ lille investering vil have stor menneskelig og økonomisk betydning. Uden denne investering står projektet til at lukke hvilket vil efterlade unge og deres pårørende i en uholdbar situation.

En investering på 600.000 kr. i driftstilskud i 2026 (eller som en pladspris aftale), vil kunne sikre den fortsatte drift med opstart og gennemførsel af en ny klasse samt afslutning af de 2 igangværende klasser. En sikring af den fremtidige drift og opstart af en ny klasse i skoleåret 2026/2027, kræver en større investering i 2026. Dette vil bl.a. kunne løses med en pladsprisaftale som beskrevet nedenfor.

HF-Fundamentet har indhentet erfaringer fra tre kommuner (København, Gentofte og Kolding), der støtter initiativer som HF Fundamentet. Fælles for de tre kommuner er, at de støtter via mentorordning ud fra lov om aktiv beskæftigelsesindsats (LAB loven). Med lov om aktiv beskæftigelsesindsats § 167, stk. 3 fik unge på uddannelseshjælp ret til at få mentorstøtte i overgangen til uddannelse med mulighed for forlængelse, samt forlængelse, hvis det bliver vurderet, at der fortsat er et behov herfor jf LAB §167. stk. 1.

HF-Fundamentet adskiller sig fra lignende tilbud ved at have en bredere vifte af støttemuligheder, da de studerende får adgang til hele Fundamentets palette af tilbud, når de starter på HF-Fundamentet. Derudover afprøver HF-Fundamentet nye pædagogiske/didaktiske tilgange til undervisningen.

De foreløbige erfaringer peger i retning af, at muligheden for simultan undervisning gør en afgørende positiv forskel. Samlet set betyder dette, at man på HF-Fundamentet lykkedes med at fastholde en målgruppe af unge, hvor de andre tilbud vi sammenligner os med, har svært ved at fastholde (fx unge med svær angstproblematik eller unge med meget komplekse udfordringer).

En mulig pladspris model for HF-Fundamentet

1. år 55.000 kr.

2. år 52.000 kr.

3. år 25.000 kr.

Det forventes, at HF-Fundamentet kan indgå lignende rammeaftaler med de omkringliggende kommuner, hvis nogen af deres borgere ønsker at blive optaget på HF-Fundamentet.

Enhedslisten foreslår derfor, at der ydes et driftstilskud på 600.000 kr. i 2026, og at der fra sommeren 2026 indgås en pladsprisaftale som ovenfor anført.